• TAGĦRIF MINN TAT-TAXXA JURI KIF ŻDIED ID-DĦUL TA' BOSTA PERSUNI Kienu żewġ domandi parlamentari mwieġba fi spazju ta' ftit ġimgħat li indikaw kif żdied sostanzjalment id-dħul tal-familji Maltin biex bil-provi ssaħħet il-middle class. Dan kollu fl-aħħar tliet snin f'xhieda ċara ta' kemm qed iħalli frott it-tkabbir ekonomiku u miżuri tal-Gvern biex tissaħħaħ il-middle class. F'Mejju li għadda d-Deputat Nazzjonalista Frederick Azzopardi kien staqsa lill-Ministru tal-Finanzi, Edward Scicluna, domanda parlamentari dwar id-dħul tal-familji f'pajjizna. Il-Ministru kkwota l-aktar statistika riċenti, li tkopri d-dħul iddikjarat fis-sena ta' stima 2015. F'Lulju saret domanda simili mid-Deputat Laburista, Etienne Grech. Dan talab id-dħul iddikjarat fl-aħħar sena tal-amministrazzjoni precedenti. L-informazzjoni li ngħatat fil-Parlament tindika li l-ammont ta' persuni fuq dħul baxx ta' anqas minn €10,000 fis-sena naqas b'4,550 fl-ewwel nofs ta' din il-leġislatura. B'kuntrast kien hemm żieda ta' 2,488 fl-ammont ta' dawk li jaqilgħu bejn €10,000 sa €20,000. Żieda aktar impressjonanti kienet fl-ammont ta' persuni li li jaqilghu bejn €20,000 sa €30,000 – dik li skont is-surveys tal-Eurostat hija il-faxxa tan-nofs b'żewġ individwi jaqilgħu l-paga medja. Hawn fl-ewwel nofs ta' din il-leġislatura kien hemm żieda ta' 5,159 persuna, jew żieda ta' 14%. Fost dawk li jaqilghu bejn €30,000 sa €40,000 kien hemm żieda ta' 2,631, mentri fost dawk li jaqilghu aktar minn €40,000 kien hemm tkabbir ta' 2,580 persuna. Fi kliem osservaturi tas-settur ekonomiku dan kollu jindika kemm it-tkabbir ekonomiku qawwi li qed iseħħ f'pajjizna qieghed jagħmel differenza fid-dħul tal-familji. Kien deskritt bħala sinjifikanti ferm il-fatt li 4,550 persuna ħarġu minn sitwazzjoni fejn kienu jaqilgħu anqas minn €10,000, u issa dahlu f'faxxi ta' dħul ferm ogħla. Dan jikkonferma kemm il-miżuri li ħadet din l-amministrazzjoni qed joħolqu middle class ġdida anke jekk għad hem familji xi jkunu indirizzati biex huma wkoll igawdu mill-ġid li qed jinħoloq. Fl-aħħar ġimgħat intqa li l-Gvern se jkun qed jieħu miżuri oħra biex il-qagħda ta' aktar eluf, l-aktar fil-bżonn, tkompli tiġi għall-aħjar. U li l-qagħda finanzjarja tal-familji tjiebet ikkonfermatu fl-aħħar jiem il-Malta Banking Association. Qalet li d-depożiti tal-klijenti mal-banek domestiċi ewlenin żdied b'mod konsiderevoli u fi kliem James Bonello, Segretarju Ġenerali tal-Malta Bankers Association dan hu sinjal ta' fiduċja u kunfidenza fost il-pubbliku. B'żieda ta' sitta fil-mija, id-depożiti laħqu is-sittax il-biljun u nofs is-sena li għaddiet, meta s-sena ta' qabel kienu ħmistax punt erbħa biljuni.